## Zakon o fondu za naknadu oduzete imovine

### NN 69/1997 (4.7.1997.), Zakon o fondu za naknadu oduzete imovine

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O FONDU ZA NAKNADU ODUZETE IMOVINE

Proglašavam Zakon o Fondu za naknadu oduzete imovine, koji je donio
Zastupnički dom Sabora Republike Hrvatske na sjednici 18. lipnja 1997.

Broj: 081-97-1063/1

Zagreb, 26. lipnja 1997.

Predsjednik Republike Hrvatske

dr. Franjo Tuđman, v. r.

---

## **ZAKON**

### **O FONDU ZA NAKNADU ODUZETE IMOVINE**

Članak 1.

Ovim se Zakonom uređuje ustrojstvo, nadležnost, prava i obveze te izvori
sredstava Fonda za naknadu oduzete imovine (u daljnjem tekstu: Fond).

Fond je nadležan za isplatu naknade u novcu i obveznicama Republike
Hrvatske kada je prema odredbama Zakona o naknadi za imovinu oduzetu za
vrijeme jugoslavenske komunističke vladavine ("Narodne novine", broj 92/96.)
prijašnjem vlasniku propisana naknada u ovom obliku.

Članak 2.

Fond ima svojstvo pravne osobe s pravima i obvezama propisanim ovim
Zakonom i Statutom Fonda.

Sjedište Fonda je u Zagrebu.

Članak 3.

Za ispunjavanje obveza iz članka 1. stavka 2. ovoga Zakona Fond izdaje
obveznice osobi kojoj je pravomoćnom odlukom nadležnog tijela utvrđeno
pravo na naknadu za oduzetu imovinu u obliku obveznica Republike Hrvatske.

Članak 4.

Obveznice glase na kune i isplative su u jednakim polugodišnjim obrocima
tijekom dvadeset godina, počevši od 1. siječnja 2000. godine.

Obveznica glasi na donositelja.

Visina vrijednosti obveznice utvrđuje se sukladno članku 60. stavku
2. Zakona o naknadi za imovinu oduzetu za vrijeme jugoslavenske komunističke
vladavine.

Članak 5.

Sredstva za isplatu obveznica Republike Hrvatske osiguravaju se:

a) iz sredstava pribavljenih prodajom stanova stanarima koji su pravo
na otkup stana stekli sukladno odredbama Zakona o naknadi za imovinu oduzetu
za vrijeme jugoslavenske komunističke vladavine,

b) iz proračuna Republike Hrvatske,

c) iz drugih izvora propisanih zakonom.

Članak 6.

Tijela Fonda jesu: Upravni odbor, Nadzorni odbor i predsjednik Fonda.

Članak 7.

Tijelo upravljanja Fonda jest Upravni odbor.

Upravni odbor ima pet članova koje imenuje Vlada Republike Hrvatske.

Upravni odbor donosi odluke natpolovičnom većinom glasova ukupnog broja
članova Upravnog odbora.

Članovima Upravnog odbora mandat traje do opoziva.

Članak 8.

Upravni odbor:

1. donosi Statut Fonda,

2. utvrđuje poslovnu politiku,

3. imenuje potpredsjednike Fonda,

4. donosi odluke i akte iz djelokruga rada Fonda,

5. donosi Poslovnik o svom radu i

6. donosi druge akte od značenja za rad Fonda.

Članak 9.

Upravni odbor Fonda može, uz suglasnost Nadzornog odbora, obavljanje
pojedinih poslova povjeriti domaćoj ili stranoj pravnoj osobi specijaliziranoj
za upravljanje fondovima.

Članak 10.

Radi provedbe nadzora nad radom Fonda osniva se Nadzorni odbor.

Nadzorni odbor ima pet članova koje imenuje Zastupnički dom Sabora Republike
Hrvatske.

Mandat članovima Nadzornog odbora traje do opoziva.

Predsjednika i potpredsjednika Nadzornog odbora biraju između sebe članovi
Nadzornog odbora.

Nadzorni odbor donosi Poslovnik o svom radu.

Nadzorni odbor razmatra financijski plan i godišnje izvješće o poslovanju
Fonda te druge akte u skladu sa Statutom Fonda.

Članak 11.

Fondom rukovodi, predstavlja ga i zastupa predsjednik Fonda.

Fond ima i zamjenika predsjednika i određeni broj potpredsjednika.

Predsjednika Fonda i zamjenika predsjednika imenuje i razrješuje Vlada
Republike Hrvatske.

Potpredsjednike Fonda imenuje Upravni odbor Fonda.

Članak 12.

Statutom Fonda pobliže se uređuje unutarnje ustrojstvo, prava i obveze
Fonda te rad stručnih službi Fonda.

Statut Fonda donosi Upravni odbor uz suglasnost Vlade Republike Hrvatske.

Članak 13.

Stanari (najmoprimci) konfisciranih stanova za koje nadležnom tijelu
ne budu podneseni zahtjevi za naknadu u roku propisanom Zakonom o naknadi
za imovinu oduzetu za vrijeme jugoslavenske komunističke vladavine ili
ti zahtjevi budu pravomoćno odbijeni, stječu pravo na otkup stanova po
odredbama toga Zakona.

Članak 14.

Fond može ovlastiti drugu pravnu osobu za obavljanje svih poslova u
svezi sa sklapanjem ugovora o prodaji stanova sukladno odredbama Zakona
o naknadi za imovinu oduzetu za vrijeme jugoslavenske komunističke vladavine.

Članak 15.

Sredstva za osnivanje i rad Fonda osiguravaju se u proračunu Republike
Hrvatske.

Do ustrojavanja stručnih službi Fonda, administrativno-tehničke, računovodstvene
i druge stručne poslove za Fond obavljat će Ministarstvo financija.

Članak 16.

Nadzor nad radom i poslovanjem Fonda provodi Ministarstvo financija.

Članak 17.

Vlada Republike Hrvatske može donijeti potanje propise kojima će se
urediti pitanja u svezi s izdavanjem obveznica.

Članak 18.

Stupanjem na snagu ovoga Zakona prestaje važiti Uredba o davanju ovlasti
Fondu u stambenom gospodarstvu ("Narodne novine", broj 111/96.).

Fond u stambenom gospodarstvu, odnosno pravna osoba koja obavlja poslove
iz nadležnosti Fonda zadržava prava i obveze iz Uredbe iz stavka 1. ovoga
članka glede sklapanja ugovora o prodaji stana s osobama koje su prava
na otkup stana stekle na temelju Zakona o naknadi za imovinu oduzetu za
vrijeme jugoslavenske komunističke vladavine, dok Fond ne odluči drukčije.

Članak 19.

Ovaj Zakon stupa na snagu osmoga dana od dana objave u "Narodnim novinama".

Klasa: 943-01/95-01/04
Zagreb, 18. lipnja 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 69/1997-1191